Μελέτη της αιτιοπαθογένειας των ελκών εκ κατακλίσεως και καθορισμός σύγχρονου πρωτοκόλλου για την πρόληψη αυτών σε ασθενείς μετά καρδιοχειρουργική επέμβαση
Authors: Βλάχβεης Μενέλαος 
Published: January 2014

Τα έλκη από κατάκλιση παραμένουν ένα σοβαρό ιατροκοινωνικό πρόβλημα, που αφορά κυρίως ασθενείς της ομάδας υψηλού κινδύνου. Η μεγάλη συχνότητα του φαινομένου καθώς και οι σοβαρές κοινωνικές οικονομικές επιπτώσεις, επιβάλλουν έντονη περαιτέρω ενημέρωση και ενεργοποίηση Ιατρών και Νοσηλευτών στην θεραπευτική αντιμετώπιση και ιδιαίτερα στην πρόληψη εμφάνισης κατακλίσεων σε κατακεκλιμένους υπερήλικες, σε ασθενείς υπό κωματώδη κατάσταση και σε παραπληγικούς. Η παρούσα μελέτη περιλαμβάνει 100 ασθενείς μετά από καρδιοχειρουργική επέμβαση με συχνότητα εμφάνισης οξέων κατακλίσεων σε ποσοστό 6%.Η εφαρμογή του πρωτοκόλλου μας για την κλινική πρακτική στην αξιολόγηση και κατηγοριοποίηση σε διάφορες κλίμακες των κατακλίσεων, αποδεικνύεται απαραίτητη ως χρήσιμο εργαλείο στην επιλογή της θεραπευτικής παρέμβασης και των μεθόδων πρόληψης και αποτελεί την μόνη αποτελεσματική μέθοδο για την αξιολόγηση που απαιτείται στην διεργασία αλλαγής και συνεχούς αναβάθμισης της σύγχρονης νοσηλευτικής φροντίδας, προς εξασφάλιση ιδίου επιπέδου παροχής υπηρεσιών σε όλους τους ασθενείς ανεξαρτήτως Ιδρύματος, Κέντρου ή Επιστήμονα. Το πρωτόκολλο περιλάμβανε αρχικά την αναγνώριση του μεγάλου κινδύνου πάσχοντος, έπειτα την συστηματική εκτίμηση του κινδύνου καθώς και την αξιολόγηση των ενεργών επιβαρυντικών παραγόντων σε σχέση με την εμφάνιση του δέρματος και την γενική κατάσταση του ασθενούς. Ακολούθησε η λήψη προληπτικών μέτρων για την άρση της πίεσης και την αποφυγή φαινομένων τριβής και διάτμησης με την χρήση σύγχρονων βοηθητικών συσκευών και προϊόντων για την μείωση δράσης των αιτιοπαθογενετικών παραγόντων, καθώς και η τεχνική της συνεχούς αλλαγής στάσης, ενώ η μέθοδος της αμεσότερης κινητοποίησης του ασθενούς μετά το πρώτο 24ωρο, όταν ήταν εφικτό, απεδείχθη η πλέον αποτελεσματική, γεγονός το οποίο επιβάλλει συνεχή διερεύνηση. Η δική μας έρευνα έδειξε ότι η εφαρμογή πρωτοκόλλου ως θεραπευτικής αντιμετώπισης των ελκών κατάκλισης συμβατή με τα θεραπευτικά σχήματα και βιβλιογραφία, αποτελεί μια κατεύθυνση θετική, θετικότερη όμως απεδείχθη η σκέψη της άμεσης κινητοποίησης των καρδιοχειρουργημένων ασθενών με σκοπό την μέγιστη δυνατή στήριξη της μικροκυκλοφορίας και επομένως της οξυγόνωσης των ιστών που τελούν υπό πίεση και τριβή. Περαιτέρω σημαντικότατη θεωρείται και η χρήση ειδικών κλινών και στρωμάτων των οποίων η διάθεση σε όλα τα Νοσηλευτικά Ιδρύματα είναι απαγορευτική λόγω κόστους. Επιβάλλεται επομένως συνεχής εκπαίδευση του ιατρο-νοσηλευτικού προσωπικού για αξιοποίηση όλων των άλλων νοσηλευτικών μέτρων και βεβαίως η ίδρυση και λειτουργία ειδικών κέντρων αποκατάστασης, ως δορυφορικές υποδομές στα μεγάλα Νοσοκομεία. Η λειτουργία των κέντρων αυτών θα αποσκοπεί στην οργανική σύνδεση της Ιατρικής και Νοσηλευτικής συνεργασίας με τις μεθόδους φυσικής και κοινωνικής αποκατάστασης των ασθενών, εξασφαλίζοντας εξειδικευμένο προσωπικό, για να επιτευχθεί μείωση χρόνου και κόστους νοσηλείας, εξοικονόμηση κλινών και ημερών νοσηλείας καθώς και ταχύτερη επανένταξη των ασθενών στην επαγγελματική διαδικασία .Η εφαρμογή επίσης του θεσμού της κατ’οίκον νοσηλείας με την φροντίδα στο σπίτι, έχει βοηθήσει σημαντικά όχι μόνο προς την κατεύθυνση, της μείωσης του κόστους ,αλλά και προς την αναβάθμιση της ποιότητας ζωής των ασθενών με έλκη από κατάκλιση Επιγραμματικά θεωρούμε ότι όλα τα θεραπευτικά σχήματα και μέθοδοι λειτουργούν ευνοϊκά στην επίλυση των ελκών της κατάκλισης εφαρμοζόμενα κατά περίπτωση ανάλογα με την κλινική εικόνα και τα εργαστηριακά ευρήματα, όμως σοβαρό ρόλο επέχει και η άμεση κινητοποίηση του ασθενούς μετά την καρδιοχειρουργική επέμβαση με την συνδρομή όλων των προληπτικών μέσων που εφαρμόζονται κατά την διάρκεια της νοσηλείας.